钦定古今图书集成/明伦汇编/闺媛典/第003卷 > 王节妇女范捷录 > 《贞烈篇》
## 钦定古今图书集成/明伦汇编/闺媛典/第003卷 > 王节妇女范捷录 > 《贞烈篇》

忠臣不事两国，烈女不更二夫。故一与之醮，终身不
移；男可重婚，女无再适。是故艰难苦节谓之贞，慷慨
捐生谓之“烈。”令女截耳劓鼻以持身，凝妻牵臂劈掌
以明志。共姜《髧髦》之诗，之死靡他；史氏刺面之文，中
心不改。皇甫夫人直斥逆臣，膏𫓧钺而骂不绝口。窦
家二女，不从乱贼，投危崖而愤不顾身；董氏封发以
待夫归，二十年不施膏沐，妙慧题诗，以明己节，三千
里复见生逢。桓夫人义不同庖，而吟匪石之诗；平夫
人持兵闭巷，而却阖闾之犯。夫之不幸，妾之不幸，宋
女之言哀。使君有妇，罗敷有夫。赵王之意止；梁节妇
之却；魏王断鼻存孤，余郑氏之责。唐帅严词保节，代
夫人深怨其弟，千秋表磨笄之山；杞梁妻远访其夫，
万里哭筑城之骨。唐贵梅自缢于树以全贞，不彰其
姑之恶。潘妙圆从夫于火以殉节，而活其舅之生。谭
贞妇庙中流血，雨渍犹存。王烈女崖上题诗，石刊尚
在。崔氏甘乱箭以全节，刘氏代鼎烹而活夫。是皆贞
心贯乎日月，烈志塞乎两仪，正气凛于丈夫，节操播
乎青史者也。可不勉欤。

岂谓闺中，遂无忠义？咏《小戎》之驷，勉良人以君国同
仇；伐汝𣸣之枚，慰君子以父母孔迩。美范滂之母，千
秋尚有同心；封卞壸之坟，九泉犹有喜色。江油降魏，
妻不与夫同生；盖国沦戎，妇耻其夫不死。陵母对使
而伏剑，经母含笑以同刑。池州被围，赵昴发节义成
双。金川失守，黄侍中妻女同尽；朱夫人守襄阳，而筑
城以却秦寇；梁夫人登金山，而击鼓以破金兵；虞夫
人勉子孙力勤王事；谢夫人甘俘虏以救民生；齐桓
尸虫出户，晏娥逾垣以殉君；宇文白刃犯宫，贵儿捐
生以骂贼；鲁义保以子代先公之子；魏节乳以身蔽
幼主之身。孙姬婢也，匍伏湖滨，以保忠臣血荫毛惜
妓也，身甘刀斧，耻为叛帅讴歌。刘母非不爱子，知军
令之不可干；章母非不保家，愿阖城之俱获免。是皆
女烈之铮铮，坤维之表表。其忠肝义胆，足以风百世
而振纲常者也。